Afpienklike pakkies by die Grammys | Netwerk24
11 Februarie 2019 12:10
Cardi B, Katy Perry en Kylie Jenner was van die bekendes wat volgens modekenners die lelikste uitrustings na die Grammy-toekennings aangehad het.
Die toekennings is Sondagaand in Los Angeles gehou.
Cardi het haar verskyning op die rooi tapyt gemaak in ’n groot donkerblou visstert-rok van fluweel wat van bo tot op haar middellyf oopgesny is. Groot pienk plooie sprei dan daarvandaan uit, soos ’n blom wat oopmaak. Sy het haar uitrusting met ’n vleeskleurige lyfpak en handskoene van sy voltooi.
Cardi B in haar bisarre uitrusting met haar kêrel Offset. Foto: AFP/Getty Images
Cardi het geskiedenis gemaak toe sy ’n prys gewen het vir die beste rap-album vir haar debuut Invasion of Privacy.
Variety berig dat Cardi die eerste vrou is om die prys vir ’n solo te wen. Lauryn Hill het dit in 1997 as deel van die hip-hop groep die Fugees gewen.
Katy Perry se ligte pienk ballonrok van ’n Franse modemaatskappy, het haar op USA TODAY se lysie van die swaks geklede Grammy-gangers laat beland.
Katy Perry in haar ligte pienk ballonrok van ’n Franse modemaatskappy. Foto: Shutterstock
Hoewel sosialemediagebruikers Perry oor haar rok gespot het, is haar hare en grimering geprys.
Kylie Jenner het die modekenners se lysie vir swak gekledes maklik gehaal. Sy het ook ligte pienk gekies vir die rooi tapyt.
Jenner het met haar kêrel, Travis Scott, opgedaag.
Die realiteitster het ’n langbroekpak gedra “wat nie mooi gepas het nie”.
Cosmopolitan berig Jenner en Scott het boonop laat opgedaag.
Kylie Jenner in haar pienk pak wat nie mooi gepas het nie.Foto: Shutterstock
Meer oor: Grammy-Toekennings | Katy Perry | Kylie Jenner | Cardi B | Mode | Uitrustings